钦定古今图书集成/理学汇编/学行典/第004卷 > 朱子全书 > 《答林伯和》
## 钦定古今图书集成/理学汇编/学行典/第004卷 > 朱子全书 > 《答林伯和》

以持敬为先，而加以讲学省察之助。盖人心之病，不
放纵即昏惰，如贤者必无放纵之患，但恐不免有昏
惰处。若日用之闲，务以整齐严肃自持，常加警策，即
不至昏惰矣。讲学莫先于《语》《孟》，而读《论》《孟》者又须逐
章熟读，切己深思，不通，然后考诸先儒之说以发明
之。如二程先生说得亲切处，直须看得烂熟，与经文
一般，成诵在心，乃可加省察之功。盖与讲学互相发
明，但日用应接，思虑隐微之闲，每每加察其善端之
发，慊于吾心而合于圣贤之言，则勉励而力行之；其
邪志之萌，愧于吾心而戾于圣贤之训，则果决而速
去之。大抵见善必为，闻恶必去，不使有顷刻悠悠意
态，则为学之本立矣。异时渐有馀力，然后以次渐读
诸书，旁通当世之务，盖亦未晚。今不须预为过计之
忧，以失先后之序也。若不务此，而但欲为依本分无
过恶人，则不惟无以自进于日新，正恐无本可据，亦
未必果能依本分无过恶也。